Z A P I S N I K

od 26. veljače 2019.
sa 13. sjednice Općinskog vijeća Općine Koprivnički Bregi, održane u zgradi Općine Koprivnički Bregi, Kralja Tomislava 2, Koprivnički Bregi, u sali za sastanke, s početkom u 19,30 sati.

Sjednica je sazvana sazivom KLASA: 021-01/19-01/01, URBROJ: 2137/08-19-1 od 19. veljače 2019. godine.

PRISUTNI:

     a) članovi Općinskog vijeća:
1. Tomislav Tomiek
2. Miroslav Sarić
3. Darko Sobota
4. Snježana Kuhar
5. Dražen Papac
6. Mario Kovač
7. Maja Solina
8. Denis Zagrajski
9. Đurđica Mustaf
10. Vedran Pintarić

b) ostali prisutni:
1.  Mario Hudić, općinski načelnik
2.  Stjepan Sršek, zamjenik općinskog načelnik
3.  Sonja Terzić, viši upravni referent - zapisničar
4.  Ljubica Godek, referent za računovodstvene poslove
5.  Dejan Plantić, referent – komunalni redar
Sjednicu Općinskog vijeća Općine Koprivnički Bregi otvara predsjednik Općinskog vijeća Darko Sobota i pozdravlja sve prisutne.
PREDSJEDNIK: Za ovu sjednicu predlažem sljedeći
D N E V N I   R E D :
1. Donošenje Odluke o raspoređivanju redovitih godišnjih sredstava za financiranje političkih stranaka zastupljenih u Općinskom vijeću Općine Koprivnički Bregi za razdoblje od 1. siječnja do 31. prosinca 2019. godine.

2. Donošenje Odluke o komunalnoj naknadi na području Općine Koprivnički Bregi.

3. Donošenje Odluke o komunalnom doprinosu na području Općine Koprivnički Bregi.

4. Donošenje Analize stanja sustava civilne zaštite na području Općine Koprivnički Bregi u 2018. godini.

5. Donošenje Plana razvoja sustava civilne zaštite na području Općine Koprivnički Bregi za 2019. godinu.

6. Donošenje Odluke o davanju suglasnosti na Izmjene i dopune Financijskog plana za 2018. godinu Dječjeg vrtića „Vrapčić“.

7. Donošenje Odluke o davanju suglasnosti za razrješenje ravnateljice Dječjeg vrtića „Vrapčić“.

8. Razno. 
PREDSJEDNIK: Tko je za predloženi dnevni red? Konstatiram da je dnevni red jednoglasno usvojen (10 glasova «za»).
PREDSJEDNIK: Dajem zapisnik sa prethodne 12. sjednice na usvajanje. Da li ima kakvih primjedbi na ovaj zapisnik? 

MAJA SOLINA: U zapisniku je navedeno moje pitanje oko nabave spremnika, a nema odgovora u zapisniku.
PREDSJEDNIK: Tko je „za“ ovaj zapisnik? Konstatiram da je jednoglasno usvojen (10 glasova „za“). Sada možemo preći na 1. točku dnevnog reda.

Točka 1.
PREDSJEDNIK: Iz prijedloga ove Odluke je sve vidljivo, mislim da nema potrebe raspravljati.  
PREDSJEDNIK: Tko je „za“? Konstatiram da je od 10 prisutnih članova Općinskog vijeća, svih 10 članova glasovalo „za“ te se donosi
ODLUKA
o raspoređivanju redovitih godišnjih sredstava za financiranje
političkih stranaka zastupljenih u Općinskom vijeću

Općine Koprivnički Bregi za razdoblje

od 1. siječnja do 31. prosinca 2019. godine

Odluka se prilaže ovom zapisniku i čini njegov sastavni dio. 

Točka 2.
MARIO HUDIĆ: Za komunalnu naknadu imamo i dalje jednu zonu plaćanja kao i dosad. Komunalna naknada ostaje ista u našoj Općini i mislim da je to u redu. 
PREDSJEDNIK: Tko je „za“? Konstatiram da je od 10 prisutnih članova Općinskog vijeća, svih 10  članova glasovalo „za“ te se donosi
ODLUKA
o komunalnoj naknadi

na području Općine Koprivnički Bregi

Odluka se prilaže ovom zapisniku i čini njegov sastavni dio.

Točka 3.
MARIO HUDIĆ: Ovaj prijedlog Odluke, kao i prethodni, donosi se na temelju novog Zakona o komunalnom gospodarstvu. Jedinična vrijednost doprinosa ostaje ista od 3,20 kn po m3. U članku 20. ove Odluke se predlaže da se investitori koji grade građevine za poduzetničku djelatnost djelomično oslobode plaćanja komunalnog doprinosa i to 50 %, uz uvjet da se investitor obveže zaposliti nove radnike sa područja Općine. Isto tako se predlaže da se investitori koji grade građevine poljoprivredne namjene na području Općine, za navedene namjene, također djelomično oslobode plaćanja komunalnog doprinosa u iznosu od 50 %.
ĐURĐICA MUSTAF: Predlažem da se uvrsti u članak 19. ove Odluke i da se oslobode plaćanja komunalnog doprinosa mlade obitelji koje kupuju prvu nekretninu.
MARIO HUDIĆ: Trebalo bi na nekoj od idućih sjednica raspraviti o ovome. Ja mislim da je osnovni problem gospodarstvo i da se ljudi iseljavaju jer nemaju gdje raditi.

ĐURĐICA MUSTAF: Mislim da bi ove mjere bile korisne i da nisu populističke. O tome treba razmišljati i dati prijedloge.

MARIO HUDIĆ: O tome treba svakako još raspravljati, ali treba vidjeti i financijske aspekte ovog prijedloga.

DEJAN PLANTIĆ je pojasnio troškove komunalnog doprinosa kod kupnje i kod izgradnje kuće.

PREDSJEDNIK: Ako nema dodatnih pitanja, dajem prijedlog ove Odluke na glasovanje. Tko je „za“? Konstatiram da je od 10 prisutnih članova Općinskog vijeća, svih 10 članova glasovalo „za“ te se donosi
ODLUKA

o komunalnom doprinosu na području Općine Koprivnički Bregi
Odluka se prilaže ovom zapisniku i čini njegov sastavni dio.

Točka 4.
MARIO HUDIĆ: Dobili ste prijedlog Analize sustava civilne zaštite na području naše Općine u 2018. godini, koji donosimo svake godine temeljem Zakona o sustavu civilne zaštite. Tu je sve objašnjeno. 
PREDSJEDNIK: Dajem prijedlog Analize na glasovanje. Tko je „za“? Konstatiram da je od 10 prisutnih članova Općinskog vijeća, svih 10 članova glasovalo „za“ te se donosi

ANALIZA STANJA
sustava civilne zaštite na području

Općine Koprivnički Bregi u 2018. godini
Analiza se prilaže ovom zapisniku i čini njegov sastavni dio.

Točka 5.


MARIO HUDIĆ: Također ste dobili prijedlog plana razvoja sustava civilne zaštite za 2019. godinu. Treba naglasiti da ove godine planiramo malo veća sredstva za naše DVD-e jer su nam oni i dalje prva snaga u slučaju bilo kakve nesreće ili katastrofe. 

PREDSJEDNIK: Tko je „za“? Konstatiram da je od 10 prisutnih članova Općinskog vijeća, svih 10 članova glasovalo „za“ te se donosi
PLAN RAZVOJA
sustava civilne zaštite na području

Općine Koprivnički Bregi za 2019. godinu

Plan se prilaže ovom zapisniku i čini njegov sastavni dio.

Točka 6.
MARIO HUDIĆ: Ovo su finalne izmjene i dopune financijskog plana za 2018. godinu, uključujući najavu Hlebina o izlasku njihovog vrtića i Drnje koje je već izašlo iz vrtića. Ukupni rashodi vrtića su smanjeni.
PREDSJEDNIK: Tko je „za“? Konstatiram da je od 10 prisutnih članova Općinskog vijeća, svih 10 članova glasovalo „za“ te se donosi

ODLUKA

o davanju suglasnosti na Izmjene i dopune
Financijskog plana za 2018. godinu

Dječjeg vrtića „Vrapčić“

Odluka se prilaže ovom zapisniku i čini njegov sastavni dio.
Točka 7.

MARIO HUDIĆ: Po Statutu vrtića Općinsko vijeće treba dati svoju suglasnost za razrješenje ravnateljice vrtića. Ona je podnijela ostavku radi zdravstvenih razloga, kako je navela u svojoj ostavci. Trenutno je v.d. ravnateljica Sanela Brgles, koja je radila kod nas u „Potočiću“.

ĐURĐICA MUSTAF: Da li ove dvije tete u našem vrtiću stignu raditi? 

MARIO HUDIĆ: U „Potočiću“ je u grupi 22-oje djece, po pedagoškom standardu, tako da dvije tete stignu raditi. Doći će na stručno osposobljavanje u vrtić jedna djelatnica, tako da će tete imati pomoć.
PREDSJEDNIK: Ako više nema pitanja, dajem ovaj prijedlog na glasovanje. Tko je „za“? Konstatiram da je od 10 prisutnih članova Općinskog vijeća, svih 10 članova glasovalo „za“ te se donosi

ODLUKA
o davanju suglasnosti za razrješenje ravnateljice
Dječjeg vrtića „Vrapčić“

Odluka se prilaže ovom zapisniku i čini njegov sastavni dio.

Točka 8.

MARIO HUDIĆ: Što se tiče realizacije kapitalnih projekata, prvi je izgradnja pješačke staze u Glogovcu, naime potpisan je Sporazum sa Hrvatskim cestama koje će sufinancirati ovaj projekat u iznosu od 1.700.000,00 kn, a razliku do 2.200.000,00 kn će sufinancirati Općina. Očekuje se da će nakon postupka javne nabave ova ukupna cijena nešto pasti pa će Općina morati manje sufinancirati. Hrvatske ceste traže da imaju svog predstavnika u povjerenstvu za javnu nabavu. Radovi bi mogli početi krajem 4. ili početkom 5. mjeseca.
Nadalje, održan je sastanak sa predstavnicima Hrvatskih voda i KC Voda, obavijestili su nas da su odabrane 4 Općine, među kojima je i naša, za izgradnju kanalizacije u Jeduševcu. Hrvatske vode bi financirale u iznosu pola milijuna kuna. Općina Koprivnički Bregi mora sufinancirati izgradnju kanalizacije u Jeduševcu sa 20 %. Realizacija ovog projekta bi mogla početi u 5. ili 6. mjesecu.

Raspisani su natječaji od strane Ministarstva regionalnog razvoja i fondova EU te Ministarstva graditeljstva i prostornog uređenja. Na ovo prvo Ministarstvo će se prijaviti 2. faza – izgradnja pješačkog mosta u Bregima, a na drugo Ministarstvo će se prijaviti izgradnja parkirališta uz groblje u Glogovcu. Rok za podnošenje zahtjeva za Ministarstvo regionalnog razvoja je 11. ožujka, a za Ministarstvo graditeljstva je rok za podnošenje zahtjeva 22. ožujka. O rezultatima ovih prijava ćemo vas obavijestiti. Sve ove planirane aktivnosti bi mogli provesti.

ĐURĐICA MUSTAF: Koji je rok za dovršetak radova pješačke staze u Glogovcu?

MARIO HUDIĆ: Rok je 6 mjeseci od početka radova.

ĐURĐICA MUSTAF: Da li kanalizacija Jeduševac spada u aglomeraciju?
MARIO HUDIĆ: Za kanalizaciju u Jeduševcu će se djelomično preklapati aglomeracija, a to će se još vidjeti.

TOMISLAV TOMIEK: U nekim Općinama trgovine ne rade nedjeljom, a Općine su pokretači toga. Što je sa našim trgovinama?

MARIO HUDIĆ: Nismo o tome razgovarali sa poslovođama trgovina, a nitko nije niti pitao za to. Sve ovisi o politici trgovina. U svakom slučaju, možemo potaknuti to pitanje i razgovarati o tome sa vlasnicima trgovina. Kad smo kod trgovina, ima upita trgovačkih firmi za prostor gdje je Konzum. Tako da i to pitanje možemo razmotriti i vidjeti što bi bilo najbolje za nas. Konzum nam sada redovno plaća, ali je njihov prijašnji dug prijavljen u stečajnu masu.
TOMISLAV TOMIEK: Zanima me što je sa šodranjem poljskih puteva i programom raspolaganja državnom zemljom?
MARIO HUDIĆ: Program raspolaganja je pri kraju izrade, a što se tiče puteva, prošle godine smo puno uložili u to i ne možemo opet izdvajati velika sredstva za puteve. Osim toga, pojedini poljoprivrednici se neodgovorno ponašaju i u roku 6 mjeseci unište uređene puteve.
STJEPAN SRŠEK je pojasnio prisutnima količine odvezenog kamena i konstatirao da se puno šodralo prošle godine.

ĐURĐICA MUSTAF: Na zadnjoj sjednici vijeća sam predložila da se kupi aparat za snimanje sjednica pa podsjećam na to.

VEDRAN PINTARIĆ: Trebalo je upozoriti Komunalac da pismeno obavijeste ljude o podjeli kanti, jer dosta ljudi nije znalo za podjelu kanti koja je bila u Bregima.

STJEPAN SRŠEK: Obavijest o tome je bila i na internetu i na svim oglasnim pločama, a i biti će dodatna podjela kanti.
DEJAN PLANTIĆ: Još bih sve obavijestio da uskoro kreće mobilno reciklažno dvorište i biti će u svim mjestima u Općini. Dobili smo raspored korištenja koji je objavljen.

Budući da je dnevni red iscrpljen i više se nitko nije javio za riječ, predsjednik je završio sjednicu u 20,40 sati.
ZAPISNIČAR:






        PREDSJEDNIK:

  Sonja Terzić





                     Darko Sobota

